ทองปิดพุ่ง 8.9ดอลล์
สัญญาทองคำตลาดนิวยอร์กปิดพุ่งขึ้น 8.9ดอลล์ หลังจีนเผยข้อมูลเศรษฐกิจแข็งแกร่ง
11 ธ.ค. 2555

สัญญาทองคำตลาดนิวยอร์กปิดพุ่งขึ้น 8.9ดอลล์ หลังจีนเผยข้อมูลเศรษฐกิจแข็งแกร่ง
สัญญาทองคำตลาด COMEX (Commodity Exchange) ส่งมอบเดือนก.พ.เพิ่มขึ้น 8.9 ดอลลาร์ หรือ 0.52% ปิดที่ 1,714.4 ดอลลาร์/ออนซ์ หลังจากเคลื่อนตัวในช่วง 1703.30 - 1718.80 ดอลลาร์
สัญญาทองคำพุ่งขึ้นเพราะได้แรงหนุนจากข้อมูลเศรษฐกิจที่แข็งแกร่งของจีน โดยสำนักงานสถิติแห่งชาติของจีนรายงานว่า ผลผลิตภาคอุตสาหกรรมเดือนพ.ย.พุ่งขึ้น 10.1% เมื่อเทียบเป็นรายปี หรือเพิ่มขึ้น 9.6% เมื่อเทียบเป็นรายเดือน
ขณะที่ยอดค้าปลีกของจีนพุ่งขึ้นเพิ่มขึ้น 14.9% สู่ระดับ 1.85 ล้านล้านหยวนเมื่อเทียบเป็นรายปี ซึ่งช่วยหนุนยอดค้าปลีกในช่วง 11 เดือนแรกทะยานขึ้น 14.2% เมื่อเทียบเป็นรายปี สู่ระดับ 18.68 ล้านล้านหยวน
นอกจากนี้ สัญญาทองคำยังได้รับปัจจัยบวกจากการคาดการณ์ที่ว่า สกุลเงินดอลลาร์มีแนวโน้มอ่อนตัวลงอีกเนื่องจากความวิตกกังวลที่ว่าทำเนียบขาวและสภาคองเกรสสหรัฐอาจจะไม่สามารถทำข้อตกลงเพื่อหลีกเลี่ยงภาวะหน้าผาการคลัง ขณะเดียวกันทองคำได้รับแรงหนุนจากการคาดการณ์ที่ว่าธนาคารกลางสหรัฐ (เฟด) อาจจะประกาศใช้มาตรการกระตุ้นเศรษฐกิจเพิ่มเติมในการประชุมวันที่ 11 ธ.ค.นี้